Malmesbury: 4 gevangenes nog op vrye voetArgieffoto ter illustrasie (Foto: Unsplash) Die polisie in die Wes-Kaap is nog op die spoor van vier verhoorafwagtende gevangenes wat Vrydag saam met tientalle ander uit die Malmesbury-gevangenis in dié dorp ontsnap het. Logan Maistry, woordvoerder van die departement van korrektiewe dienste, het Saterdagoggend aan Maroela Media bevestig dat altesaam 65 van die 69 ontsnapte gevangenes reeds weer agter tralies is. Chaos het Vrydagmiddag in Malmesbury ontstaan toe dié groep gevangenes korrektiewe beamptes tydens oefening by die plaaslike gevangenis oorval en uit aanhouding ontsnap het. Maroela Media het vroeër berig die voorval het omstreeks 12:15 plaasgevind. Die korrektiewe sentrum het ten tyde van die voorval 451 gevangenes gehad met 20 korrektiewe beamptes aan diens. “Die ontsnaptes het die beamptes [tydens oefening by die fasiliteit] oorval, die sleutels gevat, drie beamptes in ŉ sel toegesluit en ander selle oopgesluit voordat hulle deur die hoofingang en deur die dak ontsnap het,” het Delekile Klaas, die departement van korrektiewe dienste se kommissaris in die Wes-Kaap, verduidelik. Volgens Klaas het nege korrektiewe beamptes ligte beserings en kneusplekke in die voorval opgedoen. Prisoners escape Malmesbury. Some even hijacked a vehicle. pic.twitter.com/HqugqzLu5M — Yusuf Abramjee (@Abramjee) July 24, 2020